সম্প্রতি ‘ক্যালকাটা পেইন্টার্স’ শিল্পী দলের একটি উল্লেখযোগ্য শিল্প-কর্মশালা অনুষ্ঠিত হয়ে গেল সাঁতরাগাছির কোনা এক্সপ্রেস হাইওয়ের ওয়েলকাম গ্রুপের (আইটিসি) ফরচুন পার্ক পঞ্চবটিতে। যার সময়কালের বিস্তৃতি ছিল ২২ থেকে ২৫ মার্চ, ২০১২ পর্যন্ত। এ-কর্মশালায় কলকাতা এবং নতুন দিল্লির আমন্ত্রিত শিল্পীদের পাশাপাশি ছিলেন বাংলাদেশের শিল্পীরাও। এই প্রসঙ্গে মনে পড়ল ২০১০ সালের শুরুতে বাংলাদেশে গিয়ে বাংলাদেশের শিল্পীদের সঙ্গে একটি বড়মাপের শিল্প-কর্মশালায় অংশগ্রহণ এই দলের। বেঙ্গল ফাউন্ডেশনের উদ্যোগে ঢাকার বেঙ্গল গ্যালারি অব ফাইন আর্টসে ‘পথচলা ও সখ্য’ এই শিরোনামে ক্যালকাটা পেইন্টার্সের প্রদর্শনীর সময়কালের বিস্তৃতি ছিল ৫ থেকে ১১ জানুয়ারি, ২০১০ পর্যন্ত। পরে বাংলাদেশের শিল্পীদের সঙ্গে ক্যালকাটা পেইন্টার্সের যোগদান শিল্পশিবিরে। ৬ থেকে ১০ জানুয়ারি নড়াইলের কান্ট্রি সাইড অ্যান্ড গলফ রিসোর্টে মধুমতি আর্ট ক্যাম্প।